Z A P I S N I K
3. sjednice Vijeća Mjesnog odbora Gračani,
održane 23. kolovoza 2021.
u objektu MS Šestine, Šestinski trg 10, sa početkom u 18:30 sati

NAZOČNI ČLANOVI VIJEĆA: Mirjana Štengl, Lucija Klarić, Tomislav Čegelj, Mladen Sabljić, Ines Udodovsky, Zdenka Novak, Luka Perić

OSTALI NAZOČNI: Dubravka Štengl

Predsjedava: Mirjana Štengl, predsjednica Vijeća.

Zapisnik vodi: Lucija Klarić, potpredsjednica Vijeća.

	Predsjednica konstatira da su prisutni svi članovi Vijeće, što znači da Vijeće može pravovaljano odlučivati, te otvara 3. sjednicu Vijeća Mjesnog odbora Gračani.

Vijeće ne prihvaća tekst Zapisnika 2. sjednice Vijeća Mjesnog odbora Gračani, održane 8. srpnja 2021. u objektu MS Šestine, Šestinski trg 10. 
Zastupnici Sabljić i Čegelj traže da se u zapisnik uvrsti izlaganje zastupnika Čegelj o 3.točci dnevnog reda i tramvajskoj pruzi linije 15 i 33. Također, traži se uvrštavanje peticije protiv buke građana čiji su objekti locirani uz prugu spomenute linije kao prilog zapisniku.
Jednoglasno na prijedlog predsjednice Vijeće usvaja dnevni red 3.sjednice VMO Gračani:

1. Realizacija zaključaka 2. sjednice VMO Gračani
2. Predlaganje kandidata za člana školskog odbora Osnovne škole Gračani
3. Domari (potreba za domarom, ostaje li ista osoba ili nova) - davanje mišljenja
4. Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora - davanje mišljenja
5. Nacrt prijedloga Odluke o izmjenama i dopunama Odluke o davanju u zakup i na
drugo korištenje površina javne namjene - davanje mišljenja
6. Uređenje prostorija mjesnog odbora Gračani
7. Asfalterski program MO Gračani
8. Molba stanovnika ulice Gračansko borje i Isce – jednosmjerna ulica – donošenje
zaključka
9. Tekuća problematika (PIONIR d.o.o., odgovor ZET-u i dr.)
10. Pitanja, prijedlozi i obavijesti 

Ad. 1. Realizacija zaključaka 2.sjednica VMO Gračani

Predsjednica obavještava Vijeće o akcijama poduzetima od prošle sjednice VMO Gračani:

Poslan je službeni dopis Pionir d.o.o.-u vezano uz vraćanje područja ispred i iza Tunela u prvobitno stanje prije početka radova na Sljemenskoj žičari. Do sjednice iz tvrtke Pionir d.o.o. nije došao službeni odgovor niti su poduzete tražene sanacije. Dopis će se ponoviti, a ujedno će se i obratiti Uredu gradonačelnika te Uredu za prostorno uređenje, izgradnju Grada, graditeljstvo, komunalne poslove i promet da urgiraju na sanaciju štete koja je napravljena tijekom radova.

Prema nalogu Vijeća komunalni redar obavijestio je Zagrebačke ceste da se drveće i raslinje oko prometnih znakova obreže zbog prometne sigurnosti. Realizacija je djelomično izvršena. 

Košnja zelenih površina nad Tunelom je djelomično izvršena i područje je uređeno.

U odgovoru iz ZET-a vezano uz uređenje drvoreda uz tramvajsku prugu 15/33, ZET obavještava da je za uređivanje tih površina zadužen Zrinjevac. Predsjednica utvrđuje kako će se Zrinjevac kontaktirati kako bi se iste uredile.

Predsjednica čita odgovor direktorice ZET-a vezano uz uvođenje autobusa na noćnoj liniji 33 i konstatira nekoliko netočnosti u odgovoru. Prije daljnje korespondencije s ZET-om, očekuje se odgovor i nadležnog Gradskog ureda.

Održane su koordinacije predstavnika gradske četvrti i mjesnih odbora s gradskim službama uključujući Zagrebačke ceste, Zrinjevac, PU Zagrebačka (1., 4. i 5. policijska postaja), Ured za imovinsko-pravne poslove, Ured za upravljanje imovinom Grada, Vodoopskrba i odvodnja, Ured za prostorno uređenje, izgradnju Grada, graditeljstvo, komunalne poslove i promet. U sklopu koordinacija vijećnici su obavješteni da je uvođenje kanalizacije u ulicama Šušnjevec i Lipovčica privremeno zaustavljeno zbog pronalaska novog klizišta koje zahtjeva promjenu projektne dokumentacije. Vijećnik Čegelj napominje kako bi se u planove za kanalizaciju gradske četvrti trebala uvrstiti i ulica Zvečaj, a predsjednica je nabrojala još pet lokacija koje su joj poznate u Gračanima u kojima je potrebno provesti kanalizacijsku mrežu. 

Policija je obećala da će se pojačati ophodnje za održavanje javnog reda i mira tijekom noći. Predstavnik 5.policijske postaje upućuje da se za prijave građani i vijećnici obrate 5.policijskoj. Predsjednica obavještava i da je na koordinaciji iznesena informacija da još nije oformljena jedinica za prevenciju.

HEP-u je poslan dopis u kojem je zatražena sanacija šahtova na Gračanskoj cesti koji su nepravilno postavljeni kao i zahtjev za saniranjem rupa koje su ostale nakon uklanjanja električnih stupova. Iz HEP-a do sjednice nije stiglo očitovanje te Predsjednica poručuje da će se dopis ponoviti. Predsjednica je dodala da se u dopis doda i ulica Gračansko dolje u kojoj su također neadekvatno postavljeni šahtovi.

Ad. 2. Predlaganje kandidata za člana školskog odbora Osnovne škole Gračani

Sukladno zakonskim odredbama, gradonačelnik imenuje po tri člana školskog 
odbora u svaku školu i učenički dom čiji je osnivač Grad Zagreb. Prema novoj odluci gradonačelnika jednog člana odbora predlaže jedinica mjesne samouprave za školu koja pripada njenom području, a druga će dva člana biti odabrana putem javnog natječaja. Predsjednica VMO Gračani prema gradonačelnikovom zahtjevu predlaže da kao predstavnica Vijeća u školski odbor Osnovne škole Gračani uđe vijećnica Ines Udodovsky. Kandidatkinja se kratko predstavlja te se prijedlog stavlja na glasanje. Prijedlog podržava 5 vijećnika, a 2 su suzdržana. 

ZAKLJUČAK

Zaključno se usvaja da Ines Udodovsky bude predstavnica VMO Gračani u školskom odboru OŠ Gračani.

Ad. 3. Domari (potreba za domarom, ostaje li ista osoba ili nova) - davanje mišljenja

Gradski ured za mjesnu samoupravu zatražio je očitovanje vijeća mjesne 
mjesnih odbora i gradskih četvrti o potrebama za uslugama domara i produžetku ugovora koje slijedi s 1.rujnom 2021.godine. Predsjednica izjavljuje kako smatra da potreba za domarom postoji i da bi se gospodinu Zlatku Greguriću koji je trenutni obnašatelj dužnosti ugovor trebao produžiti s jedinom primjedbom da bi se okoliš oko zgrade odbora trebao urediti. Predsjednica je pročitala dokument o dužnostima i obavezama domara i najavljuje kako će s njime obaviti razgovor. Predsjednica otvara točku za raspravu.

Vijećnici se slažu da treba zadržati funkciju domara te se sljedeći zaključak daje na glasanje:

ZAKLJUČAK

Vijeće MO Gračani zaključuje da potreba za domarom postoji kako bi se 
nastavilo uredno zbrinjavanje i održavanje reda u prostorijama mjesne samouprave. Gradskom uredu za mjesnu samoupravu predlaže se da se gospodinu Zlatku Greguriću u rujnu produži ugovor kako bi mogao nastaviti brinuti o prostorima mjesne samouprave i načinu njihovog korištenja. 

Svi vijećnici suglasni su sa zaključkom.

Ad. 4. Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora - davanje mišljenja

Gradska skupština zatražila je mišljenje jedinica lokalne samouprave o Odluci 
kojom se naknade za vijećnike, predsjednike i potpredsjednike vijeća GČ i vijeća MO smanjuju za 40% te bi u tom slučaju iznosile:

1. predsjednik vijeća gradske četvrti 4.650,30 bruto,
2. potpredsjednik vijeća gradske četvrti 2.565,15 bruto,
3. član vijeća gradske četvrti 1.581,11 bruto,
4. predsjednik vijeća mjesnog odbora 2.325,15 bruto,
5. potpredsjednik vijeća mjesnog odbora 1.162,58 bruto,
6. član vijeća mjesnog odbora 697,54 bruto.
Predsjedniku, potpredsjedniku ili članu vijeća koji u tijeku mjeseca nije 
prisustvovao niti jednoj sjednici vijeća neće se isplatiti naknada iz prethodnog stavka.

Predsjednica otvara raspravu vezano uz Odluku. Kratka rasprava. 

Predsjednica predlaže sljedeći zaključak točke:

ZAKLJUČAK

Vijeće podržava nacrt Odluke o naknadi predsjednicima, potpredsjednicima i 
članovima vijeća gradskih četvrti i vijeća mjesnih odbora koji predlaže Gradska skupština. 

Zaključak se daje na glasanje. Petero vijećnika glasa za, dvoje je suzdržano.

Ad. 5. Nacrt prijedloga Odluke o izmjenama i dopunama Odluke o davanju u zakup i na drugo korištenje površina javne namjene - davanje mišljenja

Gradska skupština daje nacrt prijedloga Odluke o izmjenama i dopunama
Odluke o davanju u zakup i na drugo korištenje površina javne namjene vijeću MO na uvid. Izmjenama i dopunama Skupština određuje obavezu javnog natječaja za zakup javnih površina te zakonski spriječava podzakup iznajmljene površine. Predsjednica obavještava o nacrtu u kratkim točkama te iznosi najvažnije promjene.

ZAKLJUČAK

Vijeće MO Gračani jednoglasno podržava nacrt prijedloga Gradske skupštine.

Ad. 6. Uređenje prostorija mjesnog odbora Gračani

Predsjednica obavještava Vijeće da je nedavno posjetila prostore mjesne 
samouprave u Gračanima u pratnji stručnih službi te da je dio zgrade obilježen žutom naljepnicom te također oštećen i izvana. Vijećnik Sabljić napominje da korisnici prostorija provode aktivnosti u donjem dijelu zgrade koji nije oštećen te predlaže da i Vijeće koristi iste prostore. Predsjednica odgovara da će tražiti stručno mišljenje statičara preko Gradskog ureda za mjesnu samoupravu kako bi se dobilo službeno očitovanje da je zgrada sigurna za korištenje i održavanje sjednica.

Ad. 7. Asfalterski program MO Gračani

Predsjednica informira Vijeće da je nedavno izvršeno asfaltiranje ulice Gračani 
koje je službeno trebalo biti provedeno od ulice Gračanski ribnjak do ulice Gračansko dolje. Dio ulice Gračani nije do kraja izvođenja radova asfaltiran te će se tražiti službeno očitovanje Gradskog ureda za mjesnu samoupravu oko troškova provedenog asfaltiranja koje nije napravljeno u predodređenom opsegu.

Vijećnik Sabljić predlaže da se po tom pitanju urgira i na nadzornog inžinjera 
te traži obrazloženje zašto je izvršenje odobreno ako realizacija nije bila adekvatno izvedena.

Predsjednica nakon rasprave predlaže sljedeći zaključak:

ZAKLJUČAK

Vijeće MO moli od Gradskog ureda za samoupravu da se dostavi troškovnik radova za ulicu Gračani te očitovanje o neadekvatnoj izvedbi. Također, moli se i izjava nadzornog inženjera vezana uz isti projekt i po kojim je kriterijima on potpisan. 

Vijeće se jednoglasno slaže i zaključak se usvaja.

Ad. 8. Molba stanovnika ulice Gračansko borje i Isce – jednosmjerna ulica – donošenje zaključka

Predsjednica izvještava Vijeće o zahtjevu stanovnika ulice Gračansko borje u 
kojem se traži da se ulica proglasi jednosmjernom u smjeru: Gračanska cesta → Gračec → Grabešćak → Isce → Gračansko borje → Gračanska cesta. Predsjednica otvara raspravu vezanu uz molbu. 

Vijećnik Sabljić informira Vijeće da je ulica prije bila jednosmjerna, ali je u 
sklopu građevinskih radova postala dvosmjerna nakon čega je ostalo isto stanje. Vijeće raspravlja o problematici jednosmjernih i dvosmjernih ulica na području cijelih Gračana  te donosi sljedeći zaključak:

ZAKLJUČAK

Problem uskih ulica s nepreglednim zavojima koje su prema službenim
propisima dvosmjerne širi je problem koji se odnosi na cijelo područje Gračana. Više je ulica, uključujući i Gračansko borje, potrebno pretvoriti u jednosmjerne kako bi se osigurala prometna sigurnost u Gračanima. Toj kompleksnoj prometnoj problematici koja je posljedica neadekvatne prometne infrastrukture cijelog područja nije moguće pristupiti na pojedinačnoj razini kroz izolirane slučaje kao što je slučaj Gračansko borje. Potrebno je utvrditi cijelu prometnu mrežu jednosmjernih ulica u Gračanima uz pomoć stručne službe kako bi promet bio optimiziran i siguran za stanovnike. Vijeće stoga traži da Sektor za promet iz Gradskog ureda za prostorno uređenje, izgradnju Grada, graditeljstvo, komunalne poslove i promet predstavi i dostavi elaborat vijećnicima mjesnog odbora kojim bi se adekvatno riješilo prometno pitanje za cijele Gračane te će urgirati na Gradsku četvrt da se prometna problematika u što skorijem roku riješi.

Vijeće jednoglasno podržava ovaj zaključak. 

Ad. 9. Tekuća problematika 

Predsjednica obavještava vijećnike da je provedena vertikalna i horizontalna 
signalizacija na području Gračana te moli vijećnike da o eventualnim manjkavostima ili potrebama za dodatnom signalizacijom obavijesti Gradsku ured za mjesnu samoupravu. 

Vijećnik Čegelj se javlja za riječ te moli da se u ulici Gračani kod kućnog 
broja 3 urgira na prometnog redara da se uvede pješački prijelaz i uspornik budući da na tom dijelu ceste djeca redovito prelaze ulicu pri odlasku i dolasku u školu. Zahtjev je već bio upućen Gradskoj četvrti Podsljeme te je redar utvrdio da se prijelaz ne može iscrtati zbog manjka nogostupa s jedne i druge strane, ali vijećnik Čegelj traži reviziju tog mišljenja. Vijeće podržava Čegeljov prijedlog, smatra da zbog specifičnosti situacije je potrebno osigurati neki vid signalizacije koja će osigurati djeci prometnu sigurnost i da je nužno pronaći rješenje te donosi sljedeći zaključak:

ZAKLJUČAK

Vijeće mjesnog odbora traži od Sektora za promet pri Gradskom uredu da 
osigura signalizaciju u ulici Gračani kod broja 3 kako bi djeca mogla sigurno prelaziti cestu pri dolasku i odlasku iz škole. 

Zaključak se jednoglasno usvaja.

Predsjednica dalje iznosi informacije Vijeću da je pano u čast Kostelićima 
realiziran, ali da su građani nezadovoljni njegovom izvedbom te da će sami pisati žalbu gradonačelniku vezanu uz provedbu.

Predsjednica predstavlja zahtjev stanovnika da se autobusna stanica na liniji
227 u smjeru Gračansko dolje - Svetice izmjesti bliže Markuševačkoj cesti. Stanica u smjeru grada odgovarala bi stanovnicima bolje na toj lokaciji budući da je velika udaljenost između stanica Bliznec i Jazbina 159. Isti je zahtjev postavljen još 2019.godine. Vijeće kratko raspravlja o zahtjevu. Vijećnik Sabljić referira se na problem te stanice i iznosi kako je rješenje lokacije stanice zavisi o rekonstrukciji poteza Jazbina - Markuševačka cesta - Bešići. Navodi i kako je kod izlaza iz Bešića prije bila stanica u suprotnom smjeru, ali kako s druge strane ceste nije bilo moguće naći lokaciju. Vijeće MO Gračani podržava inicijativu Gradske četvrti kojom se želi utvrditi stanje projekta rekonstrukcije navedenog područja te sukladno tome odlučiti što se može napraviti po pitanju autobusne stanice.

Predsjednica ističe problematiku rekonstrukcije Gračanskih stuba koja još 
uvijek nije započela iako je početak radova najavljen za srpanj ove godine. Tražit će se Gradski ured za mjesnu samoupravu da utvrdi zašto radovi još uvijek nisu krenuli te kada kreću.

Vijeće uvodi problem poteza Gračec - Gračanska cesta - Grabeščak i manjka 
nogostupa na navedenom području. Građani upozoravaju da projekt vezan uz tu situaciju postoji već nekoliko godina i pitaju se što je s njegovom realizacijom. Ta je prometna zona izrazito opasna za pješake i nužno bi bilo uvesti nogostup minimalno s jedne strane ulice što posebno ističe vijećnik Čegelj. Vijeće stoga donosi sljedeći zaključak:

ZAKLJUČAK

Od Vijeća gradske četvrti i nadležnih gradskih službi traži se izvedba projekta
putem kojeg će se postaviti nogostup minimalno s jedne strana ulica Grabeščak i Gračec koja je u trenutnom stanju izrazito opasna za pješake.

Vijeće jednoglasno prihvaća zaključak.

Ad. 10. Pitanja, prijedlozi i obavijesti 

Rasprava o cvjetanju ambrozije. Komunalni redar obavješten je o 
problematici.

Vijećnik Perić ističe i kako je po pitanju alergena problematična i breza koja je 
zasađena u blizini dječjeg parka Nad Tunelom. Situacija će se izvidjeti i u dogovoru s Zrinjevcem vidjeti može li se breza zamijeniti drugim tipom drveća.

Predsjednica najavljuje kako će tražiti od mjesne samouprave da se pošalje 
zahtjev Zrinjevcu za uređenjem vanjskog područja oko zgrade mjesne samouprave odnosno da se u njegovoj blizini zasadi drveće.

Vijećnik Sabljić postavlja pitanje vezano uz otvaranje sljemenske žičare. 
Predsjednica i potpredsjednica Vijeća daju odgovor kako se žičara ne može otvoriti prije nego što se pokaže sigurnom za promet, a što još uvijek nije utvrđeno od inspekcije.

Od mjesnog odbora zatraženo je i da se očituje oko potencijalnih lokacija za
koševe za izmet od ljubimaca. Vijeće predlaže sljedeće lokacije: plato kod žičare, Gračanska cesta - južno od trgovine Roman, u blizini tramvajskih stanica na liniji 15/33, u blizini zgrade mjesne samouprave, livada iza kućnog broja 7 na Gračanskoj cesti, u blizini trgovačkog centra Meridijan, u blizini trgovine Spar u Gračanima, Isce kod ulaza u Dom zdravlja, na kraju ulice Lonjščina prije početka planinarskog puta.

Predsjednica najavljuje da će se uputiti zahtjev za uvođenjem zelenog otoka na 
čestici 3766/2 kod koje je prije bilo locirano reciklažno dvorište. Riječ je o privremeno rješenju jer se momentalno iščekuje nova lokacija za reciklažno dvorište.

Predsjednica obavještava kako će se tražiti čišćenje sabirnih voda u
Gračanima, a koje je već tražilo nekoliko puta.

Predsjednica iznosi da se i zatražilo od Zagrebačkog holdinga da se postavi 
pumpa za vodu tzv. Željezni Francek u blizini igrališta na Iscu. Vijećnik Perić predlaže da se isti postavi i na okretištu Dolje odnosno u blizini žičare.

Sastanak vijeća završava u 20:30. 

KLASA: 026-02/21-002/1416
URBROJ: 251-06-11-201-21-3
U Zagrebu, 23. kolovoza 2021.

Zapisnik sastavila: 							     Predsjednica
Lucija Klarić					                  Vijeća Mjesnog odbora Gračani:
                                   				            Mirjana Štengl